Kedves Szülők!

Dicséret illeti önöket, mert gyermeküket szeretnék megkereszteltetni a Katolikus Egyházban. Azonban fontos tisztában lenniük azzal, hogy mi is ez a keresztség, miért jó egy gyermeket megkereszteltetni, mi a szülők további feladata gyermekük megkeresztelése után, és hogy iskolás korba lépve, milyen kötelezettségei lesznek neki. Ezekkel mind tisztában kell lenniük önöknek, mielőtt gyermekük megkeresztelését kérik. Amikor majd személyesen is eljönnek a plébánia hivatalba a keresztelőt intézni, el kell mondaniuk az egyház alapvető tanítását a keresztség szentségéről. Hogy erre kellőképpen felkészüljenek, segíti önöket ez a tájékoztató. Ezek csak az alapvető igazságok, amiket minden kereszténynek tudnia kell. Az itt szereplő kérdésekre fejből kell tudniuk a választ a megbeszélésen!
Milyen lelki hatása van a keresztségnek a megkeresztelt gyermekre?
1. Eltörli az áteredő bűnt, amit mindenki megkapott, amikor megfogantunk. Felnőtt emberek megkeresztelésekor minden addig elkövetett bűntől megtisztít. (röviden: eltörli a bűnt az ember lelkéből)
2. Akit megkeresztelnek, az Isten lelki gyermekévé válik. Ezért szólíthatják a keresztények Istent Mennyei Atyának. (röviden: a gyermek Isten lelki gyermeke lesz)
3. Keresztény lesz.
4. Az Egyház tagja lesz.
5. A keresztség is kell majd a mennyországba való bejutáshoz. (röviden: ez is kell az üdvösséghez)
6. A kereszteléskor a Szentlélek (Isten Lelke) költözik a gyermek szívébe és vele marad. (röviden: megkapja a Szentlelket)

Erre a kérdésre legalább 5 helyes választ kell adni fejből a beszélgetés alkalmával ahhoz, hogy a gyermeket meg lehessen keresztelni!

Mi a szülők feladata gyermekük megkeresztelése után?
A katolikus keresztény szülőknek kötelességük a katolikus keresztény hitre nevelni megkeresztelt gyermeküket! Nem csak szavakkal, hanem jó példával is. Például: nem elküldeni kell a templomba iskoláskorú gyermeküket, hanem magukkal vinni, és együtt részt venni vele a szentmisén, stb. (a válasz röviden: a katolikus keresztény hit buzgó gyakorlására nevelni gyermeküket)

Milyen kötelezettséggel jár kereszténynek lenni?
Tudniuk kell a szülőknek, hogy minden megkeresztelt embernek, így felnövekvő gyermeküknek is, meg kell tartaniuk a Tízparancsolatot. Tehát azzal, hogy megkereszteltetik őt, még a Tízparancsolat megtartására is kötelezik felnövekvő gyermeküket. Aki nem keresztény, arra nem vonatkoznak a keresztény törvények, de aki keresztény, attól az Isten szigorúan számon kéri törvényeinek megtartását. Tehát, amikor a szülők gyermekük megkereszteltetésén gondolkodnak, tisztában kell ezzel lenniük! Kereszténynek lenni komoly kötelezettségekkel jár. Hasonlat: aki valamelyik sportban sikeres akar lenni, annak szigorúan be kell tartania az adott sport szabályait. És ha ez egy sportban így van, akkor a keresztény életben sokkal inkább igaz ez. Az ember azért akar keresztény lenni, mert a keresztények legnagyobb sikerét akarja elérni, vagyis: a bejutást a mennyországba. Ehhez elengedhetetlen az Isten által adott Tízparancsolat megtartása: 
1. Uradat, Istenedet imádd, és csak neki szolgálj!
2. Isten nevét hiába ne vedd!
3. Az Úr napját szenteld meg! (vagyis: Minden vasárnap menj misére!)
4. Atyádat és anyádat tiszteld!
5. Ne ölj!
6. Ne paráználkodj! (vagyis: Nemi életet csak egyházilag elismert házasságban élj!)
7. Ne lopj!
8. Ne hazudj, mások becsületében kárt ne tégy!
9. Felebarátod házastársát ne kívánd!
10. Mások tulajdonát ne kívánd!

Rövid válasz a fenti kérdésre: Isten parancsai szerint kell élni.

Tehát a kérdések és a rövid válaszok:
Milyen lelki hatása van a keresztségnek a megkeresztelt gyermekre?
1. Eltörli az áteredő bűnt a lelkéből. 2. Isten lelki gyermeke lesz. 3. Keresztény lesz. 4. Az Egyház tagja lesz. 5. Ez is kell az üdvösséghez. 6. Megkapja a Szentlelket.
Mi a szülők feladata gyermekük megkeresztelése után?
A katolikus keresztény hit buzgó gyakorlására nevelni gyermeküket.

Milyen kötelezettséggel jár kereszténynek lenni?
Isten parancsai szerint kell élni.

A legjobb az lenne, ha mindkét szülő tudná a válaszokat, de legalább egyikük tudjon felelni fejből a kérdésekre! Amikor már biztosan tudják a válaszokat, jöjjenek el valamelyik fogadóórára, és ott a helyes válaszok után megbeszéljük a keresztelés időpontját és menetét.

Tisztelettel: Pető Gábor plébános

